R E L A C I O N

PËR 

PROJEKTLIGJIN “PËR NJË SHTESË NË LIGJIN NR.7905,                      DATË 21.3.1995, “KODI PROCEDURËS PENALE I REPUBLIKËS                 SË SHQIPËRISË”, TË NDRYSHUAR”

I. 	QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qeveria shqiptare ka ndërmarrë një proces gjithëpërfshirës të këshillimit kombëtar për Shqipërinë. Me një pyetësor drejtuar çdo shtetasi shqiptar, brenda dhe jashtë vendit, u zhvillua një kuvendim popullor, ku është marrë mendimi i qytetarëve për çështje me rëndësi strategjike për vendin, ekonominë, shoqërinë. Një ndër pyetjet drejtuar qytetarëve konsistonte në çështjen nëse duhen ashpërsuar dënimet për personat përsëritës në kryerjen e krimeve të rënda kundër personit, duke e dyfishuar dënimin për ta dhe duke hequr të drejtën e gjykimit të shkurtuar për autorët që kryejnë dhunë në familje dhe krime ndaj fëmijëve (pyetja nr.2). 

Si bazë arsyetuese për përcaktimin e kësaj pyetjeje është parashikuar se kjo masë garanton që autorët përsëritës të krimeve të rënda kundër personit të marrin dënime edhe më të ashpra se ato që parashikojnë ligjet në fuqi, ndërkohë që personat që ushtrojnë dhunë në familje dhe krime kundër fëmijëve të mos kenë mundësi të përfitojnë ulje dënimi prej gjykimit të shkurtuar.

Në funksion të vlerësimit të nevojës e domosdoshmërisë së ndërmarrjes së nismës, si dhe ligjshmërisë së kësaj të fundit, në raport me kuadrin ligjor në fuqi, ministri i Drejtësisë ka ngritur grupin e brendshëm të punës, me urdhrin nr.140, datë 19.4.2022. Sipas parashikimeve të këtij urdhri, grupi i punës ka për detyrë hartimin e analizës për vlerësimin e mundësisë për ndërhyrje të mundshme në legjislacionin e fushës së drejtësisë, duke studiuar, nëse ka, edhe modele të vendeve të tjera, për ashpërsimin e dënimit për autorët përsëritës të veprave penale, si dhe për përjashtimin nga e drejta për të kërkuar gjykim të shkurtuar për autorët e dhunës në familje dhe krimeve ndaj fëmijëve.

II.	VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektligj nuk është i parashikuar në programin e përgjithshëm analitik të projektakteve, për vitin 2022, për Ministrinë e Drejtësisë. Hartimi i këtij projektligji vjen si pasojë e procesit gjithëpërfshirës të këshillimit kombëtar (pyetja nr.2).
III.	ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT DHE EFEKTET E PRITSHME

Instituti i “gjykimit të shkurtuar” parashikohet nga nenet 403-406, të Kodit të Procedurës Penale, kur i pandehuri ka bërë kërkesë që të procedohet me këtë lloj gjykimi, e nëse çmon se çështja mund të zgjidhet në gjendjen që janë aktet, vendos gjykimin e shkurtuar. Ky gjykim eviton fazën e hetimit gjyqësor, duke zhvilluar gjykimin në gjendjen që janë aktet, duke mundësuar kështu miradministrimin e sistemit të drejtësisë. Duke qenë se autori i veprës penale kërkon që çështja të zgjidhet në gjendjen që janë aktet, përfiton një ulje dënimi prej 1/3 të masës së dënimit që gjykata jep për veprën apo veprat penale të kryera.

Neni 403/1 i Kodit të Procedurës Penale parashikon:
 
“1. Kërkesa për gjykimin e shkurtuar paraqitet nga i pandehuri ose mbrojtësi i tij me autorizim të posaçëm në seancën paraprake ose në seancë gjyqësore kur procedohet sipas nenit 400 dhe paragrafit 3, të nenit 406/ç, të këtij Kodi, me pasojë mospranimi.

2. Nuk lejohet kërkesa për gjykim të shkurtuar për veprat penale për të cilat parashikohet dënim me burgim të përjetshëm.”
Neni 406/1: “1. Kur jep vendim dënimi gjykata e ul dënimin me burgim ose gjobë me një të tretën.”.

Nga përmbajtja e dispozitave të mësipërme rezulton se ky lloj gjykimi, i cilësuar nga legjislacioni procedural penal si formë e posaçme e procedimit gjyqësor ndryshon nga gjykimi i zakonshëm, për shkak se aplikohet vetëm për kërkesën e të pandehurit, e cila mund të paraqitet në seancë paraprake ose në seancë gjyqësore kur procedohet sipas rregullave për gjykimin e drejtpërdrejtë apo kur është kundërshtuar urdhri penal. Ky lloj gjykimi ofron shpejtësi dhe ekonomi gjyqësore, pasi ezauron formën e zakonshme procedurale të gjykimit. Gjithashtu, ky lloj gjykimi, nisur nga fakti që zbatohet vetëm në bazë të kërkimit të të pandehurit (karakteri vullnetar), në çdo rast të aplikimit të tij, ka karakter shpërblyes, pra,  nëse i pandehuri deklarohet fajtor për veprën penale, për të cilën është akuzuar, gjykata i ul dënimin e dhënë me burgim ose gjobë, në masën e 1/3 së dënimit.

Në kuadër të ndryshimeve të bërë me paketën e ligjeve të reformës në drejtësi, gjatë ndryshimeve që ka pësuar Kodi i Procedurës Penale, me ligjin nr.35/2017, janë prekur dhe dy dispozitat e cituara më lart, ku ndryshimi më i rëndësishëm lidhet me paragrafin e dytë të nenit 403 të Kodit të Procedurës Penale, që ndalon kërkesën për gjykim të shkurtuar për veprat penale, për të cilat parashikohet dënim me burgim të përjetshëm.

Në relacionin shoqërues të ligjit nr.35/2017, arsyetohet se: “Në nenin 406 është diskutuar ulja e përfitimit nga gjykimi i shkurtuar ose parashikimi për aplikimin e këtij riti gjykimi, vetëm për një kategori të caktuar veprash penale, duke u përjashtuar veprat e rënda, për të cilat është i nevojshëm zhvillimi i një gjykimi të zakonshëm, veçanërisht kjo në situatën aktuale dhe besimin e ulët të publikut te drejtësia. Kjo çështje i është lënë për vendimmarrje komisionit të ligjeve, për sa kohë ka qëndrime të ndryshme”.

Në këto kushte, instituti i gjykimit të shkurtuar, si një ndër llojet e gjykimeve të posaçme që njeh ligji ynë procedural-penal, është trajtuar dhe është përmirësuar gjatë procesit të thellë të reformës në drejtësi, duke marrë parasysh rrethanat objektive shoqërore.

I njëjti formulim i nenit 403/2 të Kodit të Procedurës Penale të Republikës së Shqipërisë gjendet dhe në nenin 438/1-bis, të Kodit të Procedurës Penale të Italisë, sipas të cilit nuk lejohet gjykimi i shkurtuar për krimet që dënohen me burgim të përjetshëm (Ky parashikim në Kodin e Procedurës Penale të Italisë është realizuar në vijim të ndryshimeve të 2 prillit 2019, të cilat kanë hyrë në fuqi më 20 prill 2019 (ligji nr.33/2019). Ratio i këtyre ndryshimeve ka të bëjë me mospërfitimin e uljes së dënimit që vjen si pasojë e pranimit të gjykimit të shkurtuar dhe për t’u dhënë një përgjigje ndëshkuese, veçanërisht të rëndë, krimeve që bartin rrezikshmëri të theksuar shoqërore.

Nisur nga fakti se autorët e veprave penale përfitojnë një ulje dënimi për faktin e ndjekjes së këtij lloji gjykimi të posaçëm, ky institut përdoret rëndom dhe ka humbur qëllimin e tij për administrimin e çështjeve dhe të ngarkesës në sistemin e drejtësisë, duke u shndërruar në një mjet për uljen e dënimit. Rrjedhimisht, në rastin e veprave penale të rënda, që parashikojnë dënim me burgim të përjetshëm, është parashikuar se kërkesa për gjykim të shkurtuar nuk mund të pranohet. Disa nene të Kodit Penal, që parashikojnë krime ndaj të miturve, përcaktojnë dhe dënime me burgim të përjetshëm (nenet 79, shkronja a), 100/3, 101/3, 109/3, 128/b/4). Dënim me burgim të përjetshëm parashikohet dhe për krimin e “Vrasjes për shkak të marrëdhënieve familjare” (neni 79/c i Kodit Penal). 

Nëse do të përdorej i njëjti arsyetim dhe në kushtet kur kërkohet nga ana e publikut, mund të vendoset kriteri përjashtues në nenin 403 të Kodit të Procedurës Penale për moslejim të kërkesës për gjykim të shkurtuar edhe për krimin e “dhunës në familje” dhe për krimet ndaj të miturve. Nisur nga situata praktika për aplikimin e këtij instituti vlen të theksohet se për disa lloje veprash penale ky institut nuk duhet të aplikohet, pasi nuk i shërben në vetvete qëllimit të dënimit penal. 

IV.	VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI 

[bookmark: _GoBack]Ky projektligj është hartuar në mbështetje të neneve 81, paragrafi 1, dhe 100 të Kushtetutës. 

V.	VLERËSIMI I SHKALLËS SË PËRAFRIMIT ME ACQUIS COMMUNAUTAIRE TË BASHKIMIT EVROPIAN (PËR PROJEKTAKTET NORMATIVE)

Ky projektligj nuk synon përafrimin me ndonjë acquis të Bashkimit Evropian. 

VI.	PËRMBLEDHJE SHPJEGUESE E PËRMBAJTJES SË PROJEKTAKTIT

Ky projektligj përmban 2 nene, ku:

Neni 1 propozon që në paragrafin e dytë, të nenit 403, pas fjalëve “... me burgim të përjetshëm ...” të shtohen “..., krimet e kryera ndaj viktimave të mitur, si dhe për veprën penale të parashikuar nga neni 130/a i Kodit Penal ...”.

Nëpërmjet këtij parashikimi ndalohet zhvillimi i gjykimit të shkurtuar për personat që kryejnë krime ndaj të miturve, si dhe personat që kryejnë veprën penale të dhunës në familje, e cila parashikohet nga neni 130/a i Kodit Penal.

Në nenin 2 parashikohet afati i hyrjes në fuqi të ligjit menjëherë. 

VII.	INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Institucionet dhe organet që ngarkohen për zbatimin e projektligjit që propozohet janë organet e sistemit gjyqësor.  

VIII.	PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT 

Projektvendimi është hartuar nga Ministria e Drejtësisë.

IX.	RAPORTI I VLERËSIMIT TË ARDHURAVE DHE  SHPENZIMEVE BUXHETORE

Ky projektligj nuk shoqërohet me efekte financiare në buxhetin e shtetit pasi bën vetëm rregullime ligjore. 


KËSHILLI I MINISTRAVE

